b"\n_START_ARTICLE_\nKa (faraon)\n_START_SECTION_\nIme\n_START_PARAGRAPH_\nPravilno branje imena Ka je \xc5\xa1e vedno negotovo. Obstajajo napisi, ki vsebujejo serekh s tipi\xc4\x8dnim simbolom  Ka, napisanim  pokon\xc4\x8dno  in pravilno, obstajajo pa tudi napisi s pokon\xc4\x8dnim serekhom in navzdol obrnjenim simbolom Ka. Slednja oblika zapisa se bere Sekhen, kar pomeni objeti in ne Ka. Druga oblika bi lahko bila tudi rojstno ime faraona Narmerja. Ker je branje imena tako negotovo, egiptologi in strokovnjaki za pisavo,  kot je Ludwig David Morenz, predlagajo  nevtralno branje znakov kot Ka.\n_START_SECTION_\nVladanje\n_START_PARAGRAPH_\nKa je vladal iz Thinisa v prvi polovici 32. stoletja pr. n. \xc5\xa1t. Pokopan je bil v Umm el-Qa'abu. Najverjetneje je bil neposredni naslednik Iri-Horja, nasledil pa ga je ali Narmer ali \xc5\xa0korpijon II. Je najzgodnej\xc5\xa1i znani faraon s serekhi na \xc5\xa1tevilnih artefaktih, kar bi lahko bila iznajdba njegove vladavine. Ka je ob Narmerju in \xc5\xa0korpijonu II. najbolj dokumentiran preddinasti\xc4\x8dni vladar. Razen v Abidosu je dokazan tudi v preddinasti\xc4\x8dnih akropolah Adaima v Gornjem Egiptu, na severu pa v Tarkhanu, Helwanu, Tell Ibrahim Awadu, Wadi Tumilatu  in celo v Tel Lodu v ju\xc5\xbenem Levantu.\n_START_SECTION_\nGrobnica\n_START_PARAGRAPH_\nPodzemni sobi B7 in B9 v abido\xc5\xa1ki nekropoli v Umm el-Qa'abu naj bi bili del Kajeve grobnice. Soba B7 meri 6 x 3,2 m. Soba B9 je nekoliko manj\xc5\xa1a in meri 5,9 x 3,1 m. Obe sta globoki 1,90 m in med seboj oddaljeni 1,8 m. _NEWLINE_Kajevo grobnico  je prvi izkopaval angle\xc5\xa1ki egiptolog  Flinders Petrie leta 1902. Med izkopavanji je odkril odlomke kremenastega no\xc5\xbea in lon\xc4\x8denine.  V najbolj ju\xc5\xbeni sobi B7 je na visokih vr\xc4\x8dih in okroglih posodah na\xc5\xa1el ve\xc4\x8d kot \xc5\xa1tirideset napisov in odtisov pe\xc4\x8datnikov. Kajeva grobnica  (B7, B9) je v bli\xc5\xbeini Iri-Horjeve  grobnice (B1, B2) in Narmerjeve grobnice (B17, B18). Razen tega se nahaja v sekven\xc4\x8dnem zaporedju, ki povezuje starej\xc5\xa1e pokopali\xc5\xa1\xc4\x8de U z grobnicami prve dinastije, kar ka\xc5\xbee, da je  Ka nasledil  Iri-Horja in prestol predal Narmerju."